દેશભરમાં ખળભળાટ મચાવનારા બેસ્ટ બેકરી કેસના ટ્રાયલમાં વિવાદીત અને પક્ષપાતી ભૂમિકા ભજવનાર વડોદરા ડિસ્ટ્રીક્ટ કોર્ટના મુખ્ય સરકારી વકીલ રઘુવીર નંદકૃષ્ણ પંડયાની નિમણૂંકને ગુજરાત હાઇકોર્ટે અગાઉ રદ કરી તેમના સ્થાને કાયમી મુખ્ય સરકારી વકીલની નિમણૂંક છ સપ્તાહમાં કરવાનો સ્પષ્ટ હુકમ કર્યો હોવાછતાં રાજય સરકાર દ્વારા હાઇકોર્ટ અને સુપ્રીમકોર્ટના આદેશનો તિરસ્કાર થાય તે રીતે હજુ સુધી વડોદરા ડિસ્ટ્રીક્ટ કોર્ટમાં કાયમી મુખ્ય સરકારી વકીલની નિમણૂંક કરવામાં આવી ન હતી અને જે ઇન્ચાર્જ મુખ્ય સરકારી વકીલ મનોજ દરજીથી કામ ચલાવાઇ રહ્યું છે, તેમની સામે પણ ખુદ વડોદરાના જ એડિશનલ સેશન્સ જજ દ્વારા ગંભીર ટિપ્પણીઓ કરવામાં આવી હોવાછતાં તેમને ઇન્ચાર્જ ડીજીપી(ડિસ્ટ્રીક્ટ ગવર્મેન્ટ પ્લીડર-મુખ્ય સરકારી વકીલ) તરીકે ચાલુ રાખવામાં આવતાં આ સમગ્ર મામલે ગુજરાત હાઇકોર્ટમાં કન્ટેમ્પ્ટ પિટિશન દાખલ થઇ હતી, જેની સુનાવણીના અંતે હાઇકોર્ટના એકટીંગ ચીફ જસ્ટિસ અનંત એસ. દવે અને જસ્ટિસ બીરેન વૈષ્ણવની ખંડપીઠે વડોદરા ડિસ્ટ્રીક્ટ કોર્ટમાં કાયમી ડીજીપીની નિમણૂંક ત્રણ સપ્તાહમાં કરવા રાજય સરકારને મહત્વનો હુકમ કર્યો છે.